AHMET PAŞANIN GAZELLERİ

GAZEL 1

Şol kara kaşın çatıp gönlüm hilâl etmek neden  
Hey elâ gözlüm bizimle mekr ü al etmek neden

Âyet-i hüsnünle sen vaslın harâm etdin bana  
Ben harâmî çeşmine kanım helâl etmek neden

Hüsnü kandilin uyarmış nûr-ı Hak'dan nûr-ı aşk  
Zâhidâ inkâr-ı nûr-ı zü'l-celâl etmek neden

Âlemin gönlün yapar o seng-dil illâ benim  
sırça gönlüm sındığıncs pây-mâl etmek neden

Dedim âhir cân ise maksûd nâzından me'âl  
Dedi evvel âşıka fikr-i me'âl etmek neden

Gülşen-i vaslın hevâsında uçarken murg-ı dil  
Âşiyân-ı hecrde bî-perr ü bâl olmak neden

Leblerinde hat görüp kan ağladım güldü dedi  
Sâye-i ebrûm için egri hayâl etmek neden

Kâmetin sordum rakîbe işidüp dilber dedi  
Ahmed İblis'e kıyâmetden suâl etmek neden

GAZEL 2

Hikâyet-i gam-ı hicrân-ı yârı mı diyelüm  
Şikâyet-i sitem-i rûzigârı mı diyelüm

Ya hod bu şîşe-i nâzük-mizâc gönlümüze  
O seng-dilden iren inkisârı mı diyelüm

Edeb değül gile cevr ü cefâ-yi canandan  
Ne hûb özr diler rûy-i yârı mı diyelüm

Yazub letâif-i hüsnin beyân varaklana  
Benefşe berg-i gülün perde-dârı mı diyelüm

Girilı girih resen-i müşg-bârı mı analum  
Dizin dizin güher-i âb-dârı mı diyelüm

Ya âb-ı lûtf-ı izârın mı yâ kenârında  
Letafet ile biten sebze-zârı mı diyelüm

Visale va'de virür gamzen ana biz inanub  
Kabûl-i mesttin olur i'tibârı mı diyelüm

Gönülde sûzen-i gam var usanmadan biz ana  
Hayâlün ayağınun reh-güzârı mı diyelüm

Belâlu bülbülin anub sorarsa Ahmed dost  
Gülün firâkını yâ zahm-ı hârı mı diyelüm

**GAZEL 3**

Karar u sabrum alan zülf-i bî-karârundur  
Harâb iden beni şol çeşm-i pür-humârundur

Hadeng-i gamzeni peyveste ey kemân-ebrû  
Ciğerde sakladuğum bu ki yâdigârundur

Cihan şikârına şeh-bâz-ı zülfüni salagör  
Kebûter-i dil ü cân hod senün şikârundur

Harâret-i teb-i hicranı def’ iden dilden  
Bu boynumuzdaki meftûl-i tâb-dârundur

Aceb mi bağ kenarında dursa lâle hacîl  
Ki lâle-zâr-ı cemâlünde hâr ü zârundur

Nazar gedâna kıl ey pâdişâh-ı hüsn ü cemâl  
Ki devleti ezelî hüsn-i i'tibârundur

Dem-i bahârun ile dü cihanı hoş-dem iden  
Nesîm-i gaaliye-i zülf-i müşg-bârundur

Hilâl halkasını gûş-i asumâna takan  
Kamer yüzündeki Pervîn gûş-vârundur

Çemende reng viren lâleye yanağundur  
Dilinde dâğ koyan âteş-i izârundur

Sürûr-i va'de-i yâra inanma sen Ahmed  
Gama inan inanursan ki eski yârundur

GAZEL 4

Ey fitnesi çok kavli yalan yandum elünden  
Bir nâz ile bin gönül alan yandum elünden

Sen şem’ gibi gayr ile meclisde gülersin  
Ben akıduram yaş ile kan yandum elünden

Ney gibi delindi ciğerüm ışkun elinden  
Her dem iderem âh ü figaan yandum elünden

Yandı dü cihan âteş-i âhumla ve likin  
Ben senün eyâ şâh-ı cihân yandum elünden

Şol sunduğun âteş midür ey sâki bana kim  
Sen aldun ele câm hemân yandum elünden

Her hâr ile sen sohbet idersin dün ü gün hem  
Derdün iderem mûnis-i can yandum elünden

Ahmed çeke cevrüni ve lûtfun göre agyâr  
Ey şefkati az şâh-ı cihan yandum elünden

GAZEL 5

Eyâ peri nicesin hoş musun safâca mısın  
Gele beri nicesin hoş musun safâca mısın

Şeker dudaklı kamer yüzlü serv boyluların  
Semen-beri nicesin hoş musun safâca mısın

Bahâr-ı hüsn ü behada belalı bülbülünün  
Gül-i teri nicesin hoş musun safâca mısın

Bizimle bir nefes insanlık eyle soruşalım  
Gel ey peri nicesin hoş musun safâca mısın

Sefer kılıp gelir Ahmet ki deye şehrimizin  
Güzelleri nicesin hoş musun safâca mısın?

GAZEL 6

Yine bu cevr ü cefâlar bize cânâ neyiki  
Bu kadar hışm ü belâlar dil ü cana neyiki

Biliriz düşman el uzatduğunu sünbülüne  
Bilmezüz dahi başumuzdaki sevdâ neyiki

İtlerün kıldı alâle işiğüne varıcak  
Seni sevdüğüm için bana bu gavgaa neyiki

Gice zülfün görüben düşde perîşân oldum  
Dostlar hayr ola din bize bu rü'yâ neyiki

Ser-i kûyunda figaan ile gören Ahmed'i dir  
Yürür âvâre olub yine bu şeydâ neyiki

GAZEL 7

Ahde vefâ eylemedün öyle mi   
Terk-i cefâ eylemedün öyle mi   
  
Bir dem ayağun tozını gözüme   
Kuhl-i cilâ eylemedün öyle mi   
  
Gül yüzüne karşı gönül bülbülin   
Perde-serâ eylemedün öyle mi   
  
Şemme-i zülfünle meşâmın dilün   
Gaaliye-sâ eylemedün öyle mi   
  
Ahmed'i öldüriserin der idün   
Ahde vefâ eylemedün öyle mi 

GAZEL 8

Bî-dilem dilsitândan ayrıldum   
Âh ki ârâm-ı cândan ayrıldum   
  
Eşiği hasretinde hâk olsam   
Yiridür ki âsumândan ayrıldum   
  
Ne tan Ülker gibi inerse yaşum   
Meh-i nâ-mihribândan ayrıldum   
  
Nola micmer gibi yanarsa içüm   
Bezm-i şâh-ı cihândan ayrıldum   
  
Gemi gibi denizde sergerdân   
Yürürem bâd-bândan ayrıldum   
  
Şeb-i mihnetde telh-îş oluban   
Şem-i şîrîn-zebândan ayrıldum   
  
Sındı seng-i cefâda sabr ayağı   
Düşdüm uş kârbândan ayrıldum   
  
Bende Ahmed gibi garîbem kim   
Cândan ü hânümândan ayrıldum

GAZEL 9

Subh-dem her gice ağyar ile ol yâr oturur   
Dest-bâzî kılub ağyâr ile oynar oturur   
  
Âh kim ol câme-i hâb içre düşmânlar ile   
Gör ki ben miskîn her gice ki bî-yâr oturur   
  
Her kaçan gül gibi ol hâr ile handân yürüse   
Ehl-i dil bağrını lâle gibi dağlar oturur   
  
Ahmed'i gör ki saçun fikr ile uzun giceler   
Kimseye hâlini dimez hemen ağlar oturur

GAZEL 10

Bir dil mi kalmışdur bu tîr-i gamzeden kan olmamış   
Bir cân mı vardur ol keman ebruya kurbân olmamış   
  
Şol ömr kim sensüz geçer ol ömr zâyi ömr imiş   
Bir cân k'anun cânânı yok ol cân dahi cân olmamış   
  
Ne fitnedür yâ Rab bu kim bir dil-berün her gamzesi   
Bir demde bin cân almasa dirler bu fettan olmamış   
  
Zülfin gidermiş ol sanem kâfirliğin komaz henûz   
Zünnârıflı kesmiş velî dahi Müselmân olmamış   
  
Şehründe lâ'lün şevkine şol denlü kan ağlamışam   
Kim bir der ü divâr yok yâkuut ü mercan olmamış   
  
Mecmû'-ı diller mecmaı zülfündür anı çözse bâd   
Cem'iyet-i hatır m'olur andan perîşân olmamış   
  
Gülden kohun alub seher âh itse Ahmed derd ile   
Bülbül bulınmaz bağda kim bağrı biryân olmamış

GAZEL 11

Cân bana bâr-ı girân olurdı cânân olmasa   
Cân olurdı derd ü gam cismümde ger cân olmasa   
  
Ârzû-yi halka-i Beyt-ül-harâm olsun harâm   
Ger hayâl-i halka-i zülf-i perîşân olmasa   
  
Cennet-i kûyında kalurdum ger olmasa rakîb   
Ravzadan Âdem kaçan çıkardı şeytân olmasa   
  
Derd-i cânân ile dil şol denlü ülfet tutdı kim   
Kâş ki cümle cihân derd olsa dermân olmasa   
  
Kirpiğün zahm urıcak bağrumı gamzendür delen   
Tîr igende kâr-ger olmazdı peykân olmasa   
  
Cân ü dilde tîr-i gamzen üzre bir ceng oldu kim   
Kan olurdu arada sinemde pinhân olmasa   
  
Gam yimezdüm dil sarayın yıkduğıyçün rûzigâr   
Hayl-ı sultân-ı hayâlün anda mihmân olmasa   
  
Hattunun hükmin dutardım câna tezvîr olmasa   
Zülfünün çevrin çekerdüm nâ-Müselmân olmasa   
  
Didüm ağlarken başum top eyle çevgân zülfüne   
Didi çevgân gösterürdüm sana bârân olmasa   
  
Bâğ-bân zülfün harîf olmazdı hüsnün bezmine   
Mâ-hazar avcında şol sîb-i zenahdân olmasa   
  
Sen giderken sûzumı f-il-cümle teskîn itdi eşk   
Bana âhır demde rahm itmezdi insan olmasa   
  
Ahmed'ün aşkı zebûrın ezber it k'olmaz beyân   
Ma'nişi gül hüsninün bülbül gazel-hân olmasa

GAZEL 12

Dil ki gözün sihrine meftûn değil   
Sengdür ol kaabil-i efsûn değil   
  
Didi görüb Leyli'yi bir müddeî   
Bu hod igen çâpük ü mevzûn değil   
  
Leyli gülüb sözine anun didi   
Ben ne diyem buna ki Mecnûn değil   
  
Yoluna ey Husrev-i Şîrîn-dehen   
Dîde mi var kim yaşı Gül-gûn değil   
  
Lâ'lün içün dem mi olur k'Ahmed'ün   
Gonca gibi yüreği pür-hûn değil

GAZEL 13  
  
Eyâ peri nicesin hoş musun safâca mısın   
Gele beri nicesin hoş musun safâca mısın   
  
Şeker dudaklı kamer yüzlü serv boyluların   
Semen-beri nicesin hoş musun safâca mısın   
  
Bahâr-ı hüsn ü behada belalı bülbülünün   
Gül-i teri nicesin hoş musun safâca mısın   
  
Bizimle bir nefes insanlık eyle soruşalım   
Gel ey peri nicesin hoş musun safâca mısın   
  
Sefer kılıp gelir Ahmet ki deye şehrimizin   
Güzelleri nicesin hoş musun safâca mısın?

GAZEL 14

Gözüni süzme bîmâr öldürürsin   
Saçın çözme giriftar öldürürsin   
  
Begüm bir bûseyi bin câna satma   
Ko bâzârı harîdâr öldürürsin   
  
Demişsin ki yolumda ölmez Ahmed   
Bir öldüm bir de tekrâr öldürürsin